《题毕文简公撰李太白碑阴》
宋代·郭祥正

清风无根长不死，太白高名亦如此。何人谓是王佐才，文简雄词泻秋水。

贤孙出守镌长碑，碑成字字生光辉。宠胡妃子已萌乱，翩然凤鸟来非时。

出林秀木众欲杀，纳官赎命何其危。画船载酒酌明月，不著渔蓑披锦衣。

醉眼天地即衾枕，至今荒冢人疑之。丈夫阖棺事未定，后三百岁方逢知。

知太白，文简公。不誇能诗与饮酒，惜其浩气突兀藏心胸。

青山老碧洗秋色，姑溪濯绿涵春容。太白不见碑可见，螭盘鼍载传无穷。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。